– On suuri ja valitettava yllätys, että nyt jo toisella saman betonitoimittajan työmaalla on ongelmia, sanoo Turun rakennusvalvontajohtaja Reima Ojala.

Rakennusyhtiö NCC epäilee vakavia lujuusongelmia Turun Harppuunakorttelin rakenteissa käytetyssä Ruduksen betonissa. Asiasta kertoi ensimmäisenä Turun Sanomat (siirryt toiseen palveluun). Viime viikolla Tyksin työmaalla havaittiin vakavia lujuusongelmia saman yhtiön betonissa.

– Näyttää siltä, että ongelman syy, vaikkei sitä varmasti vielä tiedetäkään, on betonitoimittajan reseptissä tai laadunvalvonnassa. Tapauksia on jo kaksi, ja tiedossa on myös, että saman toimittajan siltabetoni oli kelvotonta Kemijärvellä, Reima Ojala sanoo.

– Rakennusvalvonta haluaa tietää, kuka on betonin tilaaja, minne sitä on toimitettu ja minkälaiset ovat sen laatutiedot.

– Rakennusvalvonta pyytää hyvin todennäköisesti myös näitä kohteita, riippuen kohteen ja betonin laadusta, toimittamaan selvityksen siitä, että betoni on kelvollista, Reima Ojala toteaa.

Rudus-yhtiön mukaan heidän betoninsa on valmistettu vaadittavien laatukriteerien mukaisesti.

Juttua muokattu klo 10.04: Lisätty Rudus-yhtiön kanta.